László Imréről az önkormányzati választások előtt jelentek meg hírek, amelyek szerint szexuálisan zaklatott egy nőt.

Idézze fel a 2019-es önkormányzati választás kampányának és a szavazás napjának eseményeit, illetve kövesse a fejleményeket cikksorozatunkkal. Innen megtudhat mindent arról, mi történik az ország önkormányzataiban.

A Pesti Központi Kerületi Bíróság rágalmazás vétsége miatt indult büntetőügyben nyomozást rendelt el a TV2 és az Origo ellen a XI. kerületi polgármester, László Imre rágalmazása miatt – közölte kedden a Demokratikus Koalíció (DK).

A közlemény szerint az önkormányzati választási kampányban a TV2 és az Origo minden idők egyik legaljasabb lejáratását indították László Imre, az ellenzék közös újbudai polgármestere – akkor még csak polgármesterjelöltje – ellen.

A kormánypárti propagandamédiumok, vagyis a Tények és az Origo még október elején számoltak be arról, hogy egy nő szexuális zaklatással vádolja az ellenzék újbudai polgármesterjelöltjét, László Imrét. A politikus sajtó-helyreigazítási és polgári pert, illetve büntetőfeljelentést tett azok ellen, akik véleménye szerint a legaljasabb hazugsággal próbálják lejáratni. Az ügy miatt még tüntetés is volt, amelyet Karácsony Gergely – azóta megválasztott budapesti főpolgármester – élőben közvetített a Facebookon.

Egy olyan petíciót írtunk, amely sokak érzését fogalmazza meg azzal kapcsolatban, hogy ellenzéki politikusokról ne lehessen bármit terjeszteni, ráadásul közpénzből – mondta akkor Karácsony, aki szerint a csatornánál és az Origónál átléptek egy határt, amit nem hagyhatnak szó nélkül.

A DK mostani közleményében azt írja, a magánklinika vezetője cáfolta a híreket, illetve azt is írják, hogy “László Imre is megtett minden lehetséges jogi lépést a gyomorforgató ügyben”. A közlemény szerint a Pesti Központi Kerületi Bíróság rágalmazás vétsége miatt indult büntetőügyben rendelt el nyomozást Kökény-Szalai Vivien, a TV2 hírigazgatója, valamint a TV2 Tények felelős szerkesztői, műsorvezetői és az Origo egyik újságírója ellen.